Οδηγία 2002/71/ΕΚ της Επιτροπής

της 19ης Αυγούστου 2002

για τροποποίηση των παραρτημάτων των οδηγιών 76/895/ΕΟΚ, 86/362/ΕΟΚ, 86/363/ΕΟΚ και 90/642/ΕΟΚ του Συμβουλίου όσον αφορά τον καθορισμό των ανώτατων ορίων υπολειμμάτων φυτοφαρμάκων (formothion, dimethoate και oxydemeton-methyl) πάνω και μέσα στα σιτηρά, στα τρόφιμα ζωικής προέλευσης και σε ορισμένα προϊόντα φυτικής προέλευσης, συμπεριλαμβανομένων των οπωροκηπευτικών

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 76/895/ΕΟΚ του Συμβουλίου, της 23ης Νοεμβρίου 1976, περί του καθορισμού της μεγίστης περιεκτικότητας για τα κατάλοιπα των φυτοφαρμάκων επί και εντός των οπωροκηπευτικών(1), όπως τροποποιήθηκε τελευταία από την οδηγία 2002/66/ΕΚ(2), και ιδίως το άρθρο 5,

την οδηγία 86/362/ΕΟΚ του Συμβουλίου, της 24ης Ιουλίου 1986, που αφορά τον καθορισμό των ανωτάτων περιεκτικοτήτων για τα κατάλοιπα φυτοφαρμάκων μέσα και πάνω στα σιτηρά(3), όπως τροποποιήθηκε τελευταία από την οδηγία 2002/66/ΕΚ, και ιδίως το άρθρο 10,

την οδηγία 86/363/ΕΟΚ του Συμβουλίου, της 24ης Ιουλίου 1986, που αφορά τον καθορισμό των ανωτάτων περιεκτικοτήτων για τα κατάλοιπα φυτοφαρμάκων πάνω και μέσα στα τρόφιμα ζωικής προέλευσης(4), όπως τροποποιήθηκε τελευταία από την οδηγία 2002/66/ΕΚ, και ιδίως το άρθρο 10,

την οδηγία 90/642/ΕΟΚ του Συμβουλίου, της 27ης Νοεμβρίου 1990, που αφορά τον καθορισμό των ανωτάτων ορίων υπολειμμάτων φυτοφαρμάκων πάνω ή μέσα σε ορισμένα προϊόντα φυτικής προέλευσης, συμπεριλαμβανομένων των οπωροκηπευτικών(5), όπως τροποποιήθηκε τελευταία από την οδηγία 2002/66/ΕΚ, και ιδίως το άρθρο 7,

Εκτιμώντας τα ακόλουθα:

(1) Για τα σιτηρά και ορισμένα προϊόντα φυτικής προέλευσης, περιλαμβανομένων των οπωροκηπευτικών, τα ανώτατα όρια υπολειμμάτων αντικατοπτρίζουν τη χρήση των ελαχίστων ποσοτήτων φυτοφαρμάκων που είναι αναγκαία για την αποτελεσματική προστασία των φυτών, τα οποία εφαρμόζονται κατά τρόπον ώστε η ποσότητα των υπολειμμάτων να είναι η μικρότερη δυνατή και αποδεκτή από πρακτική και τοξικολογική άποψη, λαμβάνοντας υπόψη, ιδίως, την προστασία του περιβάλλοντος και την εκτιμώμενη λήψη μέσω της διατροφής από τους καταναλωτές. Στην περίπτωση τροφίμων ζωικής προέλευσης, τα ανώτατα όρια υπολειμμάτων αντικατοπτρίζουν την κατανάλωση από τα ζώα σιτηρών και προϊόντων φυτικής προέλευσης που έχουν τύχει επεξεργασίας με φυτοφάρμακα, και ενδεχομένως τις άμεσες επιπτώσεις της χρήσης κτηνιατρικών φαρμάκων. Τα κοινοτικά ανώτατα όρια υπολειμμάτων (ΑΟΥ) αντιπροσωπεύουν τις μέγιστες ποσότητες των εν λόγω υπολειμμάτων που είναι δυνατόν να ανιχνευθούν στα γεωργικά προϊόντα όταν οι παραγωγοί ακολουθούν τις ορθές γεωργικές πρακτικές.

(2) Οι ΑΟΥ για τα φυτοφάρμακα πρέπει να αποτελούν αντικείμενο συνεχούς εξέτασης και δύνανται να τροποποιηθούν για να ληφθούν υπόψη νέες πληροφορίες και στοιχεία. Τα ανώτατα όρια υπολειμμάτων (ΑΟY) καθορίζονται στο κατώτερο όριο αναλυτικού προσδιορισμού όταν από την επιτρεπόμενη χρήση των προϊόντων φυτοπροστασίας δεν προκύπτουν ανιχνεύσιμα επίπεδα υπολειμμάτων φυτοφαρμάκων μέσα ή πάνω στα τρόφιμα, ή όταν δεν επιτρέπεται η χρήση τους, ή όταν οι χρήσεις που έχουν επιτραπεί από κράτη μέλη δεν στηρίζονται στα απαιτούμενα στοιχεία, ή όταν η χρήση τους σε τρίτες χώρες, η οποία συνεπάγεται την παρουσία υπολειμμάτων μέσα ή πάνω σε τρόφιμα που είναι δυνατόν να διατεθούν στο εμπόριο στην κοινοτική αγορά, δεν στηρίζονται στα εν λόγω απαιτούμενα στοιχεία.

(3) Για τις dimethoate και oxydemeton-methyl ορισμένα κράτη μέλη ανακοίνωσαν στην Επιτροπή ότι επιθυμούν να αναθεωρήσουν τα εθνικά ΑΟΥ, σύμφωνα με το άρθρο 8 της οδηγίας 90/642/ΕΟΚ, λόγω ανησυχιών σχετικά με την έκθεση των καταναλωτών. Προτάσεις για την αναθεώρηση των κοινοτικών ΑΟΥ υποβλήθηκαν στην Επιτροπή. Η Επιτροπή συμπέρανε ότι πρέπει να τροποποιήσει ορισμένα ΑΟΥ λόγω του ενδεχόμενου κινδύνου για τους καταναλωτές. Είναι σημαντικό τα κράτη μέλη να λάβουν συμπληρωματικά μέτρα διαχείρισης του κινδύνου για την αποτελεσματική προστασία των καταναλωτών. Για τις dimethoate και oxydemeton-methyl τα κράτη μέλη πρέπει να επανεξετάσουν τις υπάρχουσες εγκρίσεις, σύμφωνα με το άρθρο 4 της οδηγίας 91/414/ΕΟΚ(6), όπως τροποποιήθηκε τελευταία από την οδηγία 2002/64/ΕΚ της Επιτροπής(7), ώστε οι επιτρεπόμενες χρήσεις να μην έχουν ως αποτέλεσμα την υπέρβαση των ΑΟΥ.

(4) Η έκθεση των καταναλωτών, καθ' όλη τη διάρκεια της ζωής τους, στα φυτοφάρμακα που περιλαμβάνονται στην παρούσα οδηγία μέσω τροφίμων εκτιμήθηκε και αξιολογήθηκε σύμφωνα με τις διαδικασίες και πρακτικές που χρησιμοποιούνται στην Ευρωπαϊκή Κοινότητα, λαμβάνοντας υπόψη τις κατευθυντήριες γραμμές της Παγκόσμιας Οργάνωσης Υγείας(8). Υπολογίστηκε ότι τα ΑΟΥ που καθορίζονται στην παρούσα οδηγία δεν θα οδηγήσουν σε υπέρβαση των αποδεκτών ημερησίων δόσεων. H ADI για την oxydemeton-methyl είναι 0,0003 mg/kg βάρους σώματος (JMPR 1989), η δόση αναφοράς οξείας επίδρασης (ARfD) είναι 0,005 mg/kg βάρους σώματος, η ADI για την dimethoate είναι 0,002 mg/kg βάρους σώματος (JMPR 1996), η ARfD είναι 0,03 mg/kg βάρους σώματος.

(5) Σε ορισμένες περιπτώσεις, η οξεία έκθεση των καταναλωτών στα φυτοφάρμακα αυτά μέσω των τροφίμων που ενδέχεται να περιέχουν υπολείμματα των εν λόγω φυτοφαρμάκων εκτιμήθηκε και αξιολογήθηκε σύμφωνα με τις διαδικασίες και πρακτικές που χρησιμοποιούνται στην Ευρωπαϊκή Κοινότητα, λαμβανομένων υπόψη των κατευθυντηρίων γραμμών που δημοσιεύτηκαν από την Παγκόσμια Οργάνωση Υγείας. Υπολογίστηκε ότι η παρουσία των υπολειμμάτων φυτοφαρμάκων σε επίπεδο ίσο ή κατώτερο από τα ΑΟΥ που καθορίζονται στην παρούσα οδηγία δεν προκαλούν οξείες τοξικές επιδράσεις.

(6) Για το formothion δεν έχει αναφερθεί καμία χρήση παγκοσμίως. Λόγω του ότι τα στοιχεία σχετικά με τα υπολείμματα και την τοξικολογία δεν επαρκούν, κρίνεται σκόπιμο να καθοριστούν τα ΑΟΥ του formothion για όλα τα προϊόντα στο κατώτερο όριο αναλυτικού προσδιορισμού.

(7) Έχει ζητηθεί η γνώμη των εμπορικών εταίρων της Κοινότητας σχετικά με τα ανώτατα όρια των formothion, dimethoate και oxydemeton-methyl που καθορίζονται στην παρούσα οδηγία στο πλαίσιο του Παγκοσμίου Οργανισμού Εμπορίου και έχουν ληφθεί υπόψη οι παρατηρήσεις τους για τα εν λόγω ανώτατα όρια.

(8) Έχουν ληφθεί υπόψη οι γνώμες της επιστημονικής επιτροπής φυτών, και ιδίως οι συμβουλές και συστάσεις σχετικά με τη μεθοδολογία που πρέπει να ακολουθηθεί για την προστασία των καταναλωτών από τα γεωργικά προϊόντα στα οποία έχουν χρησιμοποιηθεί φυτοφάρμακα.

(9) Συνεπώς, τα παραρτήματα των οδηγιών 76/895/ΕΟΚ, 86/362/ΕΟΚ, 86/363/ΕΟΚ και 90/642/ΕΟΚ πρέπει να τροποποιηθούν αναλόγως.

(10) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Στο παράρτημα ΙΙ της οδηγίας 76/895/ΕΟΚ διαγράφονται τα ακόλουθα υπολείμματα: "dimethoate", "omethoate", "formothion", "oxydemeton-methyl", "demeton-S-methyl" και "demeton-S-methylsulfone".

Άρθρο 2

Στο παράρτημα ΙΙ μέρος Α της οδηγίας 86/362/ΕΟΚ, προστίθενται οι ακόλουθες σειρές: ""

Άρθρο 3

Στο παράρτημα ΙΙ μέρος Β της οδηγίας 86/363/ΕΟΚ, προστίθενται οι ακόλουθες σειρές: ""

Άρθρο 4

Τα ανώτατα όρια υπολειμμάτων του παραρτήματος της παρούσας οδηγίας προστίθενται ή αντικαθιστούν εκείνα του παραρτήματος ΙΙ της οδηγίας 90/642/ΕΟΚ για τα εν λόγω φυτοφάρμακα.

Άρθρο 5

Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία πριν από τις 31 Δεκεμβρίου 2002 το αργότερο. Ενημερώνουν αμέσως την Επιτροπή σχετικά.

Εφαρμόζουν τα μέτρα αυτά από την 1η Ιανουαρίου 2003.

Όταν τα κράτη μέλη θεσπίζουν τις εν λόγω διατάξεις, οι διατάξεις αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 6

Η παρούσα οδηγία αρχίζει να ισχύει την έβδομη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 7

Η παρούσα οδηγία απευθύνεται στα κράτη μέλη.

Βρυξέλλες, 19 Αυγούστου 2002.

Για την Επιτροπή

David Byrne

Μέλος της Επιτροπής

(1) ΕΕ L 340 της 9.12.1976, σ. 26.

(2) ΕΕ L 192 της 20.7.2002, σ. 47.

(3) ΕΕ L 221 της 7.8.1986, σ. 37.

(4) ΕΕ L 221 της 7.8.1986, σ. 43.

(5) ΕΕ L 350 της 14.12.1990, σ. 71.

(6) ΕΕ L 230 της 19.8.1991, σ. 1.

(7) ΕΕ L 189 της 18.7.2002, σ. 27.

(8) Κατευθυντήριες γραμμές για την πρόβλεψη της λήψης υπολειμμάτων φυτοφαρμάκων μέσω της διατροφής (αναθεωρημένης) που καταρτίστηκαν από το GEMS/Food Programme σε συνεργασία με την επιτροπή του Codex για τα υπολείμματα φυτοφαρμάκων που δημοσιεύτηκαν από την Παγκόσμια Οργάνωση Υγείας από το 1997 (WHO/FSF/FOS/97.7).

(9) Αναφέρεται στο κατώτερο όριο αναλυτικού προσδιορισμού.

(10) Αναφέρεται στο κατώτερο όριο αναλυτικού προσδιορισμού.

ΠΑΡΑΡΤΗΜΑ

>ΘΕΣΗ ΠΙΝΑΚΑ>